**Malte Strömwall** (s. 24. elokuuta 1994 Luulaja, Ruotsi) on ruotsalainen jääkiekkoilija, joka pelaa Ruotsin pääsarjassa SHL-joukkue Frölunda HC:ssa. Hän on pelipaikaltaan vasen laitahyökkääjä. Strömwall laukoo oikealta.

Ura
---

### Seuraura

Strömwall syntyi Luulajassa, mutta aloitti jääkiekkoilun Linköping HC:ssä hänen isäpuolensa Fredrik Johanssonin pelatessa siellä. WHL-joukkue Tri-City Americans varasi Strömwallin 66. pelaajana CHL:n varaustilaisuudessa 2011. Hän siirtyi joukkueeseen kaudeksi 2011–2012 ja teki runkosarjassa 27 tehopistettä. Kaudella 2012–2013 Strömwall oli tehoilla 21+45=66 Americansin toiseksi paras pistemies Justin Feserin jälkeen. Kevään 2013 pudotuspeleissä hän jakoi tehoilla 1+4=5 joukkueen sisäisen syöttöpörssin voiton Connor Rankinin kanssa ja sisäisen pistepörssin voiton kolmen muun pelaajan kanssa.

Kaudeksi 2013–2014 Strömwall palasi kotimaahansa ja siirtyi kaksivuotisella sopimuksella Växjö Lakers HC:n SHL-joukkueeseen. Hän teki SHL-debyyttinsä runkosarjan avauskierroksella 14. syyskuuta 2013 MODO Hockeyta vastaan. Strömwall sai ottelussa jääaikaa 2.44 minuuttia. SHL-uransa avausmaalin hän teki 28. lokakuuta 2013 vieraissa AIK IF:ää vastaan. Kaikkiaan Strömwallin tulokaskausi toi 40 runkosarjaottelussa tehot 3+4=7 ja kuudessa playoff-ottelussa yhden maalin. Helmikuussa 2014 hän kävi kahden ottelun mittaisella lainalla sarjatasoa alempana HockeyAllsvenskan-joukkue IF Troja-Ljungbyn paidassa.

Kaudella 2014–2015 Strömwall ehti pelata Lakersissa 21 runkosarja- ja kuusi Mestarien liigan ottelua, kunnes hän siirtyi joulukuussa 2014 kevääseen 2016 asti kestävällä sopimuksella synnyinkaupunkiinsa Luleå HF:n joukkueeseen. Strömwallille tarjoutui mahdollisuus pelipaikkaan, kun Stephen Dixon jätti joukkueen ja Peter Cehlárik ja Lucas Wallmark olivat loukkaantuneina. Hän pelasi Luulajassa 14 ottelua, kunnes seura lainasi Strömwallin tammikuussa 2015 Allsvenskan-joukkue Asplöven HC:hen. Hän pelasi siellä neljä ottelua, kunnes siirtotakarajalla saman kuun lopulla Luulaja lainasi Strömwallin loppukaudeksi HV71:n riveihin. Kaikkiaan hän pelasi SHL:ssä kauden aikana 47 runkosarjaottelua tehopistein 6+1=7 ja kuusi playoff-ottelua tehden yhden syöttöpisteen.

Strömwall ei palannut enää Luulajaan pelaamaan toista sopimuskauttaan, vaan hän siirtyi kaudeksi 2016–2017 vuoden mittaisella sopimuksella Allsvenskan-joukkue AIK IF:ään. Strömwall voitti joukkueen sisäisen piste- ja maalipörssin tehoilla 25+17=42. Hän sijoittui koko Allsvenskanin maalipörssissä toiseksi edellään vain IK Oskarshamnin Mitch Wahl ja jakoi pistepörssin seitsemännen sijan HC Vita Hästenin Marcus Erikssonin kanssa.

Huhtikuussa 2016 NHL-varaamaton Strömwall teki kaksivuotisen tulokassopimuksen New York Rangersin kanssa. Hän pelasi kauden 2016–2017 kokonaan AHL-joukkue Hartford Wolf Packissa, jossa tulokaskausi toi 42 runkosarjaottelussa tehot 2+4=6. Myös syksyn 2017 harjoitusleirin päätteeksi Strömwall lähetettiin ensin Wolf Packiin, mutta sieltä ennen kauden alkua edelleen ECHL-joukkue Greenville Swamp Rabbitsiin. Hän pelasi siellä kaudella 2017–2018 kaksi runkosarjaottelua, kunnes Rangers asetti Strömwallin siirtolistalle, josta häntä ei napannut kukaan. Rangers näin ollen osti Strömwallin ulos. Noin viikkoa myöhemmin hän siirtyi loppukauden kattavalla sopimuksella SM-liigajoukkue KooKoohon. Hän oli 14 osumallaan joukkueen kolmanneksi paras maalintekijä Patrick Bjorkstrandin kanssa. Huhtikuussa 2018 Strömwall teki KooKoon kanssa vuoden mittaisen jatkosopimuksen.

Kaudella 2018–2019, 17. marraskuuta 2018 vieraissa Vaasan Sportia vastaan Strömwall teki pääsarjauransa ensimmäisen kypärätempun, keräten lisäksi yhden syöttöpisteen KooKoon 3–4 voitossa. Hän voitti lopulta koko SM-liigan piste- ja maalipörssin kokoamalla 52 runkosarjaottelussa tehot 30+27=57. Strömwallin pistepörssivoitto ratkesi runkosarjan päätöskierroksella 14. maaliskuuta 2019 vieraissa Mikkelin Jukureita vastaan. Hän oli ottelun varsinaisen peliajan päätyttyä pistepörssissä yhden tehopisteen päässä Kärppien Ville Leskisestä. Strömwall sinetöi pistepörssivoiton ratkaistuaan KooKoolle 3–4-jatkoaikavoiton ajassa 64.04, jolloin hän vei Leskistä yhden maalin enemmän tehneenä pistepörssin varsinaisen kärkisijan. Strömwall voitti myös SM-liigan ylivoimamaalipörssin 17 osumallaan, jolla hän sivusi liigan kaikkien aikojen yhden kauden ylivoimamaaliennätystä, joka oli Tomáš Chlubnan (2001–2002) ja Mika Pyörälän (2006–2007) hallussa. Ennätystä sivusi myöhemmin myös Jere Karjalainen (2019–2020). Hänet palkittiin KooKoon seurahistorian ensimmäisenä pelaajana SM-liigan pistepörssin voittajalle myönnettävällä Veli-Pekka Ketola -palkinnolla ja maalipörssin voittajalle myönnettävällä Aarne Honkavaara -palkinnolla. Strömwallista tuli myös liigahistorian ensimmäinen pistepörssin voittaja pudotuspelien ulkopuolelle jääneestä joukkueesta 31 vuoteen. Edellisen kerran vastaavaan saavutukseen ylsi TPS:n Esa Keskinen kaudella 1987–1988. Lisäksi Strömwall palkittiin Veikkauksen Kultaisella kypärällä. Hänet valittiin kauden päätteeksi SM-liigan tähdistökentälliseen.

Strömwall siirtyi kaudeksi 2019–2020 vuoden mittaisella sopimuksella KHL-joukkue HK Sotšiin. Hän voitti joukkueen sisäisen piste-, maali- ja syöttöpörssin tehoilla 21+18=39. Strömwall jakoi koko liigan maalipörssin seitsemännen sijan Salavat Julajev Ufan Teemu Hartikaisen kanssa. Hän voitti myös Sotšin sisäisen tehotilaston lukemalla +6. Strömwall pelasi kauden aikana myös KHL:n tähdistöottelussa. Hän sai kauden jälkeen sopimustarjouksen myös NHL:stä, mutta Strömwall kuitenkin kieltäytyi tästä ja hän teki syyskuun 2020 vaihteessa vuoden mittaisen jatkosopimuksen Sotšin kanssa. Marraskuussa seura kauppasi Strömwallin SKA Pietariin vaihdossa hyökkääjä Ivan Volodiniin ja Vladislav Kurbatoviin sekä puolustaja Vladislav Valentsoviin, minkä lisäksi SKA maksoi Sotšille siirrosta rahallista korvausta. Toukokuussa 2021 hän teki seuran kanssa kaksivuotisen jatkosopimuksen.

Elokuussa 2021 SKA Pietari kauppasi Strömwallin valkovenäläisseura Dinamo Minskiin vaihdossa yhdysvaltalaispuolustaja Brennan Menellin pelaajaoikeuksiin.

### Maajoukkueura

Strömwall pelasi alle 18-vuotiaiden Ivan Hlinkan muistoturnauksessa vuonna 2011, jolloin hän voitti hopeaa. Yhteensä Strömwall on pelannut viisi nuorten ja kahdeksan poikien maaottelua.

Ruotsin A-maajoukkueessa Strömwall on pelannut 11 ottelua tehopistein 3+2=5. Hän teki A-maajoukkuedebyyttinsä 4. huhtikuuta 2019 Topoľčanyssa Slovakiaa vastaan. Strömwall merkittiin heti Ruotsin ykkösketjun vasempaan laitaan Anton Landerin ja Jesper Boqvistin viereen. Hän sai ottelussa yhden kahden minuutin jäähyn kampituksesta. Ensimmäisen A-maajoukkuemaalinsa Strömwall teki neljännessä ottelussaan Nordic Cupissa 13. huhtikuuta 2019 Östersundissa Norjaa vastaan. Hänen osumansa jäi Ruotsin 5–1-voittoon päättyneen ottelun ratkaisumaaliksi.

Muuta
-----

Strömwallin isä Johan on entinen jääkiekkoilija ja nykyinen valmentaja, joka pelasi urallaan muun muassa kaksissa MM-kilpailuissa vuosina 1989 ja 1990. Malten äiti meni myöhemmin naimisiin toisen ammattilaiskiekkoilijan, Fredrik Johanssonin kanssa, joka on näin ollen Malten isäpuoli.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2011–2012 | Tri-City Americans | WHL | 64 | 11 | 16 | 27 | 33 | 15 | 3 | 4 | 7 | 6 |
| 2012–2013 | Tri-City Americans | WHL | 66 | 21 | 45 | 66 | 36 | 5 | 1 | 4 | 5 | 2 |
| 2013–2014 | Växjö Lakers HC | SuperElit | 3 | 2 | 0 | 2 | 2 | – | – | – | – | – |
|  | Växjö Lakers HC | SHL | 40 | 3 | 4 | 7 | 6 | 6 | 1 | 0 | 1 | 0 |
|  | IF Troja-Ljungby | Allsvenskan | 2 | 1 | 2 | 3 | 2 | – | – | – | – | – |
| 2014–2015 | Växjö Lakers HC | SHL | 21 | 2 | 0 | 2 | 41 | – | – | – | – | – |
|  | Luleå HF | SHL | 14 | 1 | 1 | 2 | 2 | – | – | – | – | – |
|  | Asplöven HC | Allsvenskan | 4 | 1 | 0 | 1 | 0 | – | – | – | – | – |
|  | HV71 | SHL | 12 | 3 | 0 | 3 | 4 | 6 | 0 | 1 | 1 | 0 |
| 2015–2016 | AIK IF | Allsvenskan | 49 | 25 | 17 | 42 | 26 | – | – | – | – | – |
| 2016–2017 | Hartford Wolf Pack | AHL | 44 | 2 | 4 | 6 | 20 | – | – | – | – | – |
| 2017–2018 | Greenville Swamp Rabbits | ECHL | 2 | 1 | 1 | 2 | 0 | – | – | – | – | – |
|  | KooKoo | SM-liiga | 37 | 14 | 6 | 20 | 30 | – | – | – | – | – |
| 2018–2019 | KooKoo | SM-liiga | 52 | 30 | 27 | 57 | 48 | – | – | – | – | – | Ykköstähdistö |
| 2019–2020 | HK Sotši | KHL | 52 | 21 | 18 | 39 | 12 | – | – | – | – | – |
| 2020–2021 | HK Sotši | KHL | 26 | 8 | 8 | 16 | 14 | – | – | – | – | – |
|  | SKA Pietari | KHL | 21 | 8 | 1 | 9 | 6 | 10 | 1 | 2 | 3 | 2 |
| 2021–2022 | Dinamo Minsk | KHL | 38 | 19 | 13 | 32 | 16 | 4 | 3 | 1 | 4 | 2 |
| 2022–2023 | Chicago Wolves | AHL | 68 | 18 | 33 | 51 | 32 | – | – | – | – | – |
| 3 kautta | yhteensä | KHL | 137 | 56 | 40 | 96 | 48 | 14 | 4 | 3 | 7 | 4 |
| 2 kautta | yhteensä | SM-liiga | 89 | 44 | 33 | 77 | 78 | – | – | – | – | – |
| 2 kautta | yhteensä | SHL | 87 | 9 | 5 | 14 | 53 | 12 | 1 | 1 | 2 | 0 |

Lähteet
-------

* Malte Strömwall The Internet Hockey Databasessa (englanniksi)
* Malte Strömwall Eurohockey-sivustolla (englanniksi)
* Malte Strömwall *Elite Prospects*. Everysport Media Group AB.  (englanniksi)

### Viitteet

1. ↑  Ranta, Timo: Kuningas palasi Sumulaaksoon — Viisi peliä sivussa ollut "Kung Malte" Strömwall tehoili kypärätempulla Ässät nurin *kouvolansanomat.fi*.  1.3.2019. Kaakon Viestintä Oy. Viitattu 22.3.2019.
2. 1 2  Malte Strömwall The Internet Hockey Databasessa (englanniksi)
3. 1 2 3 4 5 6 7 8  Malte Strömwall *Elite Prospects*. Everysport Media Group AB.  (englanniksi)
4. ↑  Elite Prospects - Tri-City Americans *eliteprospects.com*. Everysport Media Group AB. Viitattu 22.3.2020. (englanniksi)
5. ↑  Gustavsson, Jonas: Strömwall till Växjö Lakers *vaxjolakers.se*.  10.4.2013. Växjö Lakers Idrott AB. Viitattu 17.7.2016. (ruotsiksi)
6. ↑  Game detail: 14 Sep 2013, Växjö Lakers - MODO Hockey *Eurohockey.com*.  14.9.2013. European Ice Hockey Online AB & eSports.cz s.r.o. Viitattu 26.10.2017. (englanniksi)
7. ↑  Malte Strömwall *SHL.se*. SHL AB. Viitattu 22.3.2019. (ruotsiksi)
8. ↑  Game detail: 28 Oct 2013, AIK - Växjö Lakers *Eurohockey.com*.  28.10.2013. European Ice Hockey Online AB & eSports.cz s.r.o. Viitattu 26.10.2017. (englanniksi)
9. ↑  Gustavsson, Jonas: Strömwall matchar med Troja-Ljungby *vaxjolakers.se*.  10.2.2014. Växjö Lakers Idrott AB.  Arkistoitu 22.4.2016. Viitattu 17.7.2016. (ruotsiksi)
10. ↑  Hedlund, Robert: Strömwall återvänder till Luleå *luleahockey.se*.  5.12.2014. Luleå Hockey Drift AB. Viitattu 17.7.2016. (ruotsiksi)
11. ↑  Landström, Jimmy: Luleå Hockey hyr ut nyförvärvet *Kuriren.nu*.  31.1.2015. Norrbottens Media AB. Viitattu 17.7.2016. (ruotsiksi)
12. ↑  SHL-spelare och juniorlandslagsman klara för AIK *aikhockey.se*.  28.5.2015. AIK Ishockey AB. Viitattu 17.7.2016. (ruotsiksi)
13. ↑  Elite Prospects - HockeyAllsvenskan Stats 2015-2016 *eliteprospects.com*. Everysport Media Group AB. Viitattu 22.3.2019. (englanniksi)
14. ↑  Rangers Agree to Terms With Free Agent Forward Malte Stromwall *nhl.com/rangers*.  17.4.2016. New York Rangers. Viitattu 17.7.2016. (englanniksi)
15. ↑  New York Rangers Twitterissä *twitter.com*.  23.9.2017. New York Rangers. Viitattu 26.10.2017. (englanniksi)
16. ↑  Pack Announce Roster Move *hartfordwolfpack.com*.  10.10.2017. Hartford Wolf Pack. Viitattu 26.10.2017. (englanniksi)
17. ↑  Malte Stromwall on waivers for purpose of terminating contract *sny.tv*.  20.10.2017. SportsNet New York, LLC. Viitattu 26.10.2017. (englanniksi)
18. ↑  Hurmerinta, Eero: Ruotsalaislähde: Strömwall KooKoon riveihin *Jatkoaika.com*.  26.10.2017. Jatkoaika r.y. Viitattu 26.10.2017.
19. ↑  Malte Strömwall Kouvolaan *kookoo.fi*.  26.10.2017. KooKoo Hockey Oy.  Arkistoitu 21.10.2020. Viitattu 26.10.2017.
20. ↑  Ruotsalaiskaksikko Kouvolaan: Strömwall & Karlsson! *kookoo.fi*.  9.4.2018. KooKoo Hockey Oy.  Arkistoitu 9.4.2018. Viitattu 9.4.2018.
21. ↑  Otteluseuranta *liiga.fi*.  17.11.2018. Jääkiekon SM-liiga Oy. Viitattu 17.11.2018.
22. ↑  Malte Strömwall laukoi jatkoajalla voiton pelissä ja pistepörssissä *is.fi*.  1.3.2019. Sanoma Media Finland Oy. Viitattu 22.3.2019.
23. ↑  Pesu, Vili: Tapparan Jere Karjalaisesta tuli ennätysmies, Ilveksen Eemeli Suomi sai kovan tällin päähän – näin pelattiin SM-liigassa *is.fi*.  29.2.2020. Sanoma Media Finland Oy. Viitattu 22.3.2020.
24. ↑  Seppänen, Antti: Malte Strömwall teki Liiga-historiaa maali- ja pistekuninkuuksillaan *liiga.fi*.  14.3.2019. Jääkiekon SM-liiga Oy. Viitattu 15.3.2019.
25. ↑  Seppänen, Antti: Liiga palkitsi runkosarjan parhaat – tässä palkintojen voittajat *liiga.fi*.  20.3.2019. Jääkiekon SM-liiga Oy. Viitattu 22.3.2019.
26. ↑  Seppänen, Antti: Liiga palkitsi kauden 2018-19 parhaita – tässä palkittujen lista *liiga.fi*.  8.6.2019. Jääkiekon SM-liiga Oy. Viitattu 9.6.2019.
27. ↑  Pönniö, Toni: Nyt se on selvää: Liigan pistekunkku Malte Strömwallin ensi kauden seura vahvistui! *suomikiekko.com*.  1.5.2019. Nordic Sport Media. Viitattu 2.5.2019.
28. ↑  Elite Prospects - KHL Stats 2019-2020 *eliteprospects.com*. Everysport Media Group AB. Viitattu 22.3.2020. (englanniksi)
29. ↑  Elite Prospects - HK Sochi *eliteprospects.com*. Everysport Media Group AB. Viitattu 22.3.2020. (englanniksi)
30. ↑  Lahtinen, Miikka: Sopimus tehty! Liigan pistepörssivoittaja sai tarjouksen NHL:stä – päätti kuitenkin toisin *suomikiekko.com*.  1.9.2020. Nordic Sport Media. Viitattu 6.12.2020.
31. ↑  Nuutinen, Markus: KHL:ssä iso pelaajakauppa! Liigan entinen pistepörssivoittaja treidattiin Pietarin SKA:han *suomikiekko.com*.  29.11.2020. Nordic Sport Media. Viitattu 6.12.2020.
32. ↑  Nuutinen, Markus: Liigan entisen pistepörssivoittajan ura jatkuu KHL:n ökyseurassa *suomikiekko.com*.  6.5.2021. Nordic Sport Media. Viitattu 31.8.2021.
33. ↑  Мальте Стрёмвалль – игрок минского «Динамо»! *hcdinamo.by*.  31.8.2021. хоккейный клуб «Динамо-Минск». Viitattu 31.8.2021. (venäjäksi)
34. ↑  SVK - SWE (Line Up) *stats.swehockey.se*.  4.4.2019. Svenska Ishockeyförbundet. Viitattu 2.5.2019. (englanniksi)
35. ↑  SVK - SWE (0-4) *stats.swehockey.se*.  4.4.2019. Svenska Ishockeyförbundet. Viitattu 2.5.2019. (englanniksi)
36. ↑  SWE - NOR (5-1) *stats.swehockey.se*.  13.4.2019. Svenska Ishockeyförbundet. Viitattu 2.5.2019. (englanniksi)
37. ↑  Johan Strömwall *Elite Prospects*. Everysport Media Group AB.  (englanniksi)
38. ↑  Fredrik Johansson *Elite Prospects*. Everysport Media Group AB.  (englanniksi)


|  |  |  |
| --- | --- | --- |
| Edeltäjä:**Antti Suomela** | **Veli-Pekka Ketola -palkinnon voittaja**2019 | Seuraaja:**Justin Danforth** |

|  |  |  |
| --- | --- | --- |
| Edeltäjä:**Charles Bertrand** | **Aarne Honkavaara -palkinnon voittaja**2019 | Seuraaja:**Julius Nättinen** |